Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Armēnija un Azerbaidžāna panākušas vienošanos par pamieru. Divu dienu ilgo sadursmju laikā kopumā gāja bojā vismaz 155 abu valstu karavīri.

Par pamieru televīzijā paziņoja Armēnijas Drošības padomes sekretārs Armens Grigorjans.

Rakstiskas vienošanās par uguns pārtraukšanu nav, tāpēc pastāv nopietns konflikta atkārtotas eskalācijas risks.

Šonedēļ notikušās sadursmes ir nopietnākās kopš 2020. gada septembra karadarbības, kad Azerbaidžānai izdevās atgūt pagājušā gadsimta 90. gados zaudētās teritorijas un ieņemt daļu separātiskā Kalnu Karabahas apgabala. Tas juridiski pieder Azerbaidžānai, bet to galvenokārt apdzīvo armēņi.

Par konflikta eskalāciju abas puses vaino viena otru.

Divu dienu laikā Armēnija esot zaudējusi vēl 10 kvadrātkilometrus teritorijas un krituši 105 karavīri. Savukārt oficiālā Baku ziņo par 50 karavīru nāvi.

Eksperti ir vienisprātis, ka sadursmes vēl vairāk sanaidos abu valstu iedzīvotājus un praktiski sagrāvušas Eiropas Savienības centienus virzīt Baku un Erevānu tuvāk miera līgumam.

Aizvadītajā diennaktī Latvijā veikti 5209 Covid-19 izmeklējumi, reģistrēti 1419 jauni inficēšanās gadījumi, kā arī ziņots par vienu mirušo, liecina Slimību profilakses un kontroles centra (SPKC) apkopotie dati.

Mirušais bijis 80-89 gadu vecumā - nevakcinēts vai vakcinācijas kursu nepabeidzis.

Pozitīvo gadījumu īpatsvars pret testētajiem bijis 27,2%, savukārt 14 dienu kumulatīvais rādītājs uz 100 000 iedzīvotāju ir pieaudzis no 610,4 līdz 643,2.

Kopš 5. septembra Latgalē un Sēlijā norisinās Nacionālo bruņoto spēku militāro mācību “Namejs 2022” rudens posms, kurā piedalās Zemessardzes 3. Latgales brigādes štābs un bataljoni.

No 16. līdz 18. septembrim Zemessardzes 3. Latgales brigādes bataljoni savā atbildības teritorijā īstenos militāro mācību “Namejs 2022” taktisko situāciju izspēli. Tās laikā tiks pārbaudīta karavīru, rezerves karavīru un zemessargu spēja veikt uzdevumus hibrīdkara un konvencionālā apdraudējuma apstākļos.

Vingrinājumi notiks iepriekš saskaņotās vietās Aizkraukles novadā, Augšdaugavas novadā, Daugavpilī, Jēkabpilī un Jēkabpils novadā, Līvānu novadā, Preiļos un Preiļu novadā, Ludzas novadā, Rēzeknē un Rēzeknes novadā.

Spēju nodrošināt medicīnas atbalstu lauka apstākļos trenēs Zemessardzes 3. Latgales brigādes Medicīnas rota. Daugavpilī, Zemessardzes 34. kājnieku bataljona štāba teritorijā, tiks izvērsts atbalsta punkts, aktivitātēs iesaistot arī sabiedrotos no Lielbritānijas un Daugavpils Medicīnas koledžas studentus.

Mācību uzdevumu izpildes laikā Latgalē un Sēlijā pārvietosies militārā tehnika, karavīri un zemessargi formas tērpos ar ieročiem. Trenējot vienību kaujas spējas, tiks lietota mācību munīcija un kaujas imitācijas līdzekļi, kas rada troksni, bet neapdraud cilvēku veselību un dzīvību. Tomēr, atrodot mācību vietās nezināmus priekšmetus, tos aizliegts aiztikt vai pārvietot. Militāro mācību laikā tiks ievērotas ugunsdrošības un dabas aizsardzības prasības, izmantotās teritorijas pēc uzdevumu izpildes nepieciešamības gadījumā tiks sakoptas.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.